《和仙诗友鹤吟》
宋代·何梦桂

当年只鹤扬州去，羽衣虹裳灭烟雾。
千年华表不归来，来时忘却邯郸路。
短篷月白起酸风，天阴鬼哭战场空。
黄昏欲望城西东，乱山青处白云中。
谁解歌离骚，我自斟酌酒。
一醉醉百年，无梦到浙右。
插我羽翼两臂间，顶丹蜕尽毛骨凡。
下天上天随君去，不与人世同悲欢。
星星有语说未已，夕阳西去东流水。
一声嘹唳入苍冥，青冢累累呼不起。

作者简介：淳安人，生卒年均不详，约宋度宗咸淳中前后在世。咸淳元年，（公元一二六五年）进士，为太常博士，历监察御史官，大理寺卿。引疾去，筑室小酉源。元至元中，屡召不起，终于家。梦桂精于易，著有易衍及中庸，致用。